由唔知幾時開始我已經對住呢四面牆。身邊圍住我嘅係我曾經嘅「兄弟姊妹」,但我唔知佢哋仲係冇好似我咁聽到嘢同埋有感覺。
爸爸同媽媽久唔久就喺出面同我傾計。我知道佢哋好鍾意我。隱約間我仲聽到媽媽好興奮咁話已經喺屋企準備好床仔迎接我呢個新成員,仲話哥哥同姐姐肯定好開心有我陪佢哋。但係爸爸間中會有一句「仲要?點養呀?」
有次得媽媽一個,佢好傷心,唔知係咪同爸爸拗交嚟。我淨係記得媽媽好似有喊,話爸爸唔係唔鍾意我,但係澳門樓貴生活逼人,驚我出到來搞唔掂。佢自己都唔知點算好。爸爸曾經同媽媽講過「要定唔要係要決斷啲架,遲咗就好難安排。」
今日本身係爸爸同媽媽一齊嚟嘅第100日,但唔知點解淨係聽到爸爸沉重嘅呼吸聲。媽媽呢?媽媽去咗邊?有一隻冷冰冰嘅嘢掂到我,撩下撩下又硬又凍,我畀佢整到好唔舒服。突然,嗰隻嘢好似抓住咗我!我睇唔到亦唔識嗌,係咁畀佢扯住出嚟。好痛!爸爸點解會咁嘅?隻嘢整到我好痛呀!佢又硬又凍仲好大力扯緊我出嚟呀!媽媽呢?媽媽喺邊呀?隻嘢扯甩咗我隻手呀!好痛呀!爸爸媽媽!點解會咁嘅!?爸爸媽媽係咪唔要我喇!?隻嘢又嚟喇!佢捉住咗我個頭!佢拑得我好實,個頭好痛呀!佢想扯我去邊到呀!?爸爸!媽媽!
下一秒我已經喺個窿出咗嚟,我聽到有個叔叔同爸爸講:「冇辦法,70蚊係咁架啦。」爸爸好似好攰、好虛弱咁應咗嗰個叔叔。然後個叔叔用一個好暗嘅袋笠住咗我,我就再見唔到爸爸同媽媽了。
每經過一場Endgame嘅時間,有幾多小朋友就因為情侶間一時嘅快感而畀冷冰冰嘅無情鋼爪end咗佢哋game?就講澳門,喺2019年3月8日至4月20日期間最少有35個小朋友畀人夾咗出嚟。一次10蚊、70蚊、最多100蚊,就係咁廉價。下一次,你見到人哋隻爪冇力,70000蚊都唔畀你夾到,呢個係叔叔最少可以為小朋友做到嘅事。冇人想見到小朋友體無完膚咁畀人扯出嚟放入黑色膠袋。今日起,希望大家支持夾公仔鋪貴之餘爪仲冇力,等啲一pair二pair情侶諗清諗楚先行入夾公仔鋪閃鳩啲單身狗。